Diari Oficial de la Generalitat Valenciana


Sumari del DOGV 5699, del 08-02-2008 (2008/1496)

RESOLUCIÓ de 28 de gener de 2008, dels directors generals d'Investigació i Tecnologia Agroalimentària, de la Conselleria d'Agricultura, Pesca i Alimentació, i de Salut Pública, de la Conselleria de Sanitat, per la qual es disposa la publicació de l'Acord de 20 de desembre de 2007, de la Comissió per al Desplegament i l'Aplicació de la Reglamentació sobre Plaguicides, pel qual s'establixen els mecanismes de renovació dels carnets de manipulador de plaguicides d'ús fitosanitari: nivells bàsic, qualificat i fumigador.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1496


Data del document
:   28-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * tractament fitosanitari
    * producte fitosanitari
    * malaltia vegetal
    * pesticida
    * examen
    * títol d'estudis
    * qualificació professional

RESOLUCIÓ de 28 de gener de 2008, dels directors generals d'Investigació i Tecnologia Agroalimentària, de la Conselleria d'Agricultura, Pesca i Alimentació, i de Salut Pública, de la Conselleria de Sanitat, per la qual es disposa la publicació de l'Acord de 20 de desembre de 2007, de la Comissió per al Desplegament i l'Aplicació de la Reglamentació sobre Plaguicides, pel qual s'establixen els mecanismes de renovació dels carnets de manipulador de plaguicides d'ús fitosanitari: nivells bàsic, qualificat i fumigador. [2008/1496]  
En l'article 8 del Decret 27/2007, de 2 de març, del Consell, pel qual es regulen els carnets de manipulador de plaguicides d'ús fitosanitari a la Comunitat Valenciana, es preveu que els mecanismes de renovació seran establits reglamentàriament per la Comissió per al Desplegament i l'Aplicació de la Reglamentació Tecnicosanitària sobre Plaguicides.  
Esta comissió, en la reunió del passat 20 de desembre de 2007, va prendre l'acord relatiu als mecanismes de renovació dels carnets de manipulador de plaguicides d'ús fitosanitari, que s'ha elevat a les direccions generals d'Investigació i Tecnologia Agroalimentària, i de Salut Pública, competents en la matèria, d'acord amb les disposicions de l'article 14.1 del Decret 121/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Agricultura, Pesca i Alimentació, i de l'article 11 del Decret 120/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Sanitat.  
En virtut d'això, resolem fer públic l'Acord de 20 de desembre de 2007, de la Comissió per al Desplegament i l'Aplicació de la Reglamentació sobre Plaguicides, pel qual s'establixen els mecanismes de renovació dels carnets de manipulador de plaguicides d'ús fitosanitari: nivells bàsic, qualificat i fumigador, per a coneixement general, i d'acord amb les disposicions de l'esmentat article 8 del Decret 27/2007, de 2 de març, del Consell, pel qual es regulen els carnets de manipulador de plaguicides d'ús fitosanitari a la Comunitat Valenciana, que s'inserix com a document annex d'esta resolució.  
València, 28 de gener de 2008  
El director general d'Investigació i Tecnologia Agroalimentària, p. s. (art. 3 del Decret 121/2007), el secretari autonòmic d'Agricultura, Pesca i Alimentació: Vicente Riera Balbastre  
El director general de Salut Pública: Manuel Escolano Puig  
DOCUMENT ANNEX  
«Acord del dia 20 de desembre de 2007, de la Comissió per al Desplegament i l'Aplicació de la Reglamentació sobre Plaguicides, pel qual s'establixen els mecanismes de renovació dels carnets de manipulador de plaguicides d'ús fitosanitari.  
En el Decret 27/2007, de 2 de març, del Consell, pel qual es regulen els carnets de manipulador de plaguicides d'ús fitosanitari a la Comunitat Valenciana, pel qual es deroga el Decret 14/1995, de 10 de gener, quant als fitosanitaris, s'establix que els aplicadors i el personal d'establiments i servicis plaguicides d'ús fitosanitari, a més de complir allò que es reglamenta en les disposicions vigents, han d'estar en possessió del corresponent carnet de manipulador de plaguicides d'ús fitosanitari.  
En el mateix decret s'establix, en l'article 8, que els carnets de manipulador de plaguicides d'ús fitosanitari tindran un període de vigència de 10 anys, i que els mecanismes de renovació seran establits reglamentàriament per la Comissió per al Desplegament i l'Aplicació de la Reglamentació Tecnicosanitària sobre Plaguicides.  
Atés el caràcter dinàmic d'este sector, amb canvis dels productes, les tècniques d'aplicació, la legislació, etc., per a complir els objectius que van portar en el seu dia a regular l'obtenció dels carnets de manipulador de plaguicides d'ús fitosanitari es fa necessària l'actualització periòdica dels coneixements tècnics i legals dels treballadors sobre plaguicides, com també la complementació de les diferències de contingut i duració, entre els cursos establits en els annexos dels decrets 14/1995 i 27/2007.  
De conformitat amb tot el que s'ha exposat, s'acorda:  
Primer  
La renovació dels carnets de manipulador de plaguicides d'ús fitosanitari a la Comunitat Valenciana es realitzarà a sol·licitud d'interessat, de conformitat amb el que s'establix en este acord.  
Segon  
Per a la renovació dels carnets de manipulador de plaguicides d'ús fitosanitari, en qualsevol de les seues modalitats, serà necessari el compliment dels requisits següents:  
a) Superar els corresponents cursos de capacitació regulats en este acord.  
b) No tindre concedida incapacitat laboral permanent que incloga no poder treballar amb estos productes.  
Tercer  
Els cursos de renovació dels carnets tindran diferent consideració quant al temari i la duració, depenent de si es van obtindre com establix el Decret 14/1995, de 10 de gener, o el Decret 27/2007, de 2 de març.  
Els continguts dels diferents cursos de renovació, com també la duració, s'especifiquen en els annexos adjunts.  
Quart  
Per a superar els cursos de renovació de carnets, en tots els casos serà necessari haver assistit a la totalitat de les hores lectives i demostrar l'aprofitament a través de la realització d'una prova objectiva.  
La Comissió per al Desplegament i l'Aplicació de la Reglamentació Tecnicosanitària sobre Plaguicides farà pública la convocatòria d'estos cursos com a mínim una vegada a l'any.  
Cinqué  
Els nous carnets de manipulador d'ús fitosanitari resultants de la renovació seran expedits per l'òrgan directiu de la conselleria d'Agricultura, Pesca i Alimentació que tinga atribuïdes les competències en matèria de sanitat vegetal i inspecció fitosanitària.  
El carnet renovat tindrà una validesa de 10 anys, comptadors a partir de la data de renovació.  
Sisé  
Les disposicions d'este acord entraran en vigor l'endemà de la publicació en el Diari Oficial de la Comunitat Valenciana.  
ANNEX I  
Continguts i hores lectives del curs per a la renovació dels carnets de manipulador de plaguicides d'ús fitosanitari, nivells bàsic o qualificat, obtinguts segons s'establix en el Decret 27/2007:  
- Novetats legislatives en prevenció de riscos laborals i en plaguicides.  
- Actualització en els sistemes de producció.  
- Actualització en plagues, tractaments i mètodes d'aplicació.  
- Actualitzacions sobre residus de plaguicides.  
- Prevenció del risc derivat per a les persones i el medi ambient de la utilització de plaguicides.  
Duració: 4 hores.  
ANNEX II  
Continguts i hores lectives del curs per a la renovació dels carnets de manipulador de plaguicides d'ús fitosanitari, nivell bàsic o qualificat, obtinguts segons s'establia en el Decret 14/1995.  
- Novetats legislatives en prevenció de riscos laborals i en plaguicides.  
- Actualització en els sistemes de producció.  
- Actualització en plagues, tractaments i mètodes d'aplicació.  
- Actualitzacions sobre residus de plaguicides.  
- Prevenció del risc derivat de la utilització de plaguicides.  
- Bones pràctiques mediambientals i fitosanitàries. Risc per al medi ambient. Mesures de mitigació. Eliminació d'envasos.  
- Principis de traçabilitat. Requisits en matèria d'higiene dels aliments i dels pinsos.  
- Transport, emmagatzemament i manipulació de productes fitosanitaris.  
- Pràctiques d'aplicació.  
- Exercicis de desenvolupament pràctics.  
Duració: 6 hores.  
ANNEX III  
Continguts i hores lectives del curs per a la renovació dels carnets de manipulador de plaguicides d'ús fitosanitari, nivell de fumigador, obtinguts segons s'establix en el Decret 27/2007.  
- Novetats legislatives en prevenció de riscos laborals i en plaguicides, especialment fumigants.  
- Actualització en els sistemes de producció.  
- Actualització en plagues, tractaments i mètodes d'aplicació de fumigants.  
- Actualitzacions sobre residus de plaguicides.  
- Prevenció del risc derivat per a les persones i el medi ambient de la utilització de fumigants.  
- Exercicis de desenvolupament pràctics.  
Duració: 4 hores.»